ወልማ በ500 ሚሊየን ብር ዘላቂ የገቢ ምንጭ ሊያስገኙለት የሚችሉ ፕሮጀክቶችን እየተገበረ መሆኑን አስታወቀ
የወላይታ ልማት ማህበር (ወልማ) ከለጋሽ አካላት የሚገኘው የገንዘብ ድጋፍ ከጊዜ ወደ ጊዜ እየዋዠቀ በመምጣቱ ዘላቂ የገቢ ምንጭ ሊያስገኙለት የሚችሉ ፕሮጀክቶችን በ500 ሚሊየን ብር ወጪ እየተገበረ መሆኑን አስታወቀ፡፡ልማት ማህበሩ በወላይታ ሶዶ፣ በሃዋሳ፣ በቦዲቲና በሌሎች የዞኑ ከተሞች ሁለገብ አገልግሎት መስጠት የሚችሉ ህንፃዎችን በመገንባት ላይ መሆኑን የማህበሩ የኮሙኒኬሽን ጉዳዮች ዳሬክተር አቶ ታምራት ማቲዎስ ተናግረዋል፡፡በዞኑ ያለውን የምህንድስና አቅም ለመጠቀም የኢንዱስትሪ ማሰልጠኛ ማዕከል እንደሚገነባም አቶ ታምራት አስታውቀዋል፡፡የልማት ማህበሩ የቦርድ ሰብሳቢ አቶ አማኑኤል አብርሃም የማህበሩን አቅም ለማሳደግ በኮንፈረንስ ቱሪዝም፣ በአዳራሽ ኪራይ እንዲሁም በዞኑ የግንባታ ገበያ በመሰማራት እየተሰራ መሆኑን ለዋልታ ቴሌቪዥን ገልጸዋል፡፡ፕሮጅክቶቹን ለመተግበር የሚያጋጥመውን የበጀት እጥረት ለመቅረፍ የዞኑን ተወላጆች በፕሮጀክቶቹ ግንባታ በአይነትና በገንዘብ ድጋፍ እንዲያደርጉ እየተደረገ መሆኑንም አቶ አማኑኤል ተናግረዋል፡፡በአምስት አመታት ውስጥ የሚጠናቀቁት እነዚህ ፕሮጀክቶች የዞኑን ነዋሪዎች የበለጠ ተጠቃሚ እንደሚያደርጉና ልማት ማህበሩም በአመት 300 ሚሊየን ብር የሚያገኝባቸው መሆኑን አብራተዋል፡፡የወላይታ ልማት ማህበር ከተመሰረተ 18 አመታትን አስቀጥሯል፡፡